Det skulle være et alternativ til hjemmefest. Endte med pepperspray, slåssing og politi. 
– Vi ønsket å lage en kul fest for alle mellom 18 og 20 år. Tilbudet som er i Bergen nå, er dårlig, sier festarrangøren.  I 22-tiden lørdag begynte folk å stille seg i kø utenfor lokalene til utestedet Underlig i Valkendorfsgaten. Ungdommene ville sikre seg plass på arrangementet Tidi, som skulle begynne en time senere.  Det endte med slåssing, politi og stengte dører for gjester.  – Det var synd at det endte slik som det gjorde, sier bartender og talsperson for eventet Samuel Winter (18).  Lokalene til Underlig ble pusset opp for anledningen og navnet på arrangementet, Tidi, malt på veggen.  For ordens skyld: Arrangementet Tidi har ingenting med det nedlagte utestedet Tidi i Håkonsgaten å gjøre.  – Vi ønsket å lage en kul fest for alle mellom 18 og 20 år. Tilbudet som er i Bergen nå, er dårlig. Vi bestemte oss derfor for å ta saken i egne hender, sier Winter.  BT har tidligere kartlagt aldersgrenser på utesteder i Bergen. Den viser at 18-åringer har to steder å velge mellom på lørdager.  – Ideen er et tilbud som skal være et alternativ til hjemmefester og drikking i offentligheten. Dette var for eksempel et stort problem på 17. mai i fjor, understreker Winter.  En gjeng med 18- og 19-åringer gikk sammen med folk fra selskapet AS Walkendorff som drifter lokalet. En av dem var Fredrik A. Haugen (18). Det var han som introduserte Winter for ideen om et slik arrangement. Ungdommene fikk opplæring på andre utesteder i selskapet. «Personal med lang erfaring» jobbet på lørdagens arrangement, skriver markedssjef Jana Bergmann i AS Walkendorff i en e-post, som bekrefter at de har bidratt som arrangør.  Tiktok- og Instagram-kontoer ble laget. Tiktok-videoen under gikk viralt og er sett av over 90.000.  – Dette kan forklare den enorme folkemengden som uventet møtte på åpningsdagen, sier Winter.  Også Bergmann forklarer at oppmøtet var større enn forventet. – Til tross for at det var innleid langt flere vektere enn retningslinjer for kapasitet tilsier, var interessen og oppmøtet for arrangementet utenfor alles forventninger, skriver markedssjef Bergmann. Klokken 22.30 var det allerede flere hundre i kø utenfor, ifølge Winter.  Videoer BT har fått tilsendt, viser at køen var flere titalls meter og strakte seg ned på Torgallmenningen.  Winter klargjorde baren i kjelleren, men var en tur oppe på gateplan for å se hva som foregikk like før åpning klokken 23. – Det var mye dytting, pressing og slåssing i køen. Det var kaos da jeg kom opp. Mange virket veldig beruset, sier talspersonen og bartenderen.  Klokken 23 fikk politi og AMK melding om slåssing utenfor.  – Det var rundt 300–400 ungdommer utenfor. Mange av dem var beruset og aggressive, sa leder for patruljeseksjonen Ole Bjørn Sveen ved Bergen sentrum politistasjon til BT mandag.  Sveen fortalte videre at politiet brukte store ressurser på dette. Til BA sier politiet at de brukte pepperspray og at en 18-åring ble satt i fyllearresten og anmeldt for ordensforstyrrelse og besittelse av narkotika.  Fra klokken 22.45 var fire vektere på plass fra vekterselskapet RS Sikkerhet. Stian Samuelsen er deleier i vekterselskapet. Han var selv ikke på stedet, men ble oppringt av en vekter rundt klokken 23.15. – De ville ha flere folk, men det er litt vanskelig så sent. «Det er helt texas her. Folk blir tråkket på og de dytter og knuffer», var beskjeden, forteller Samuelsen. Da ba han vekterne på stedet kontakte politiet.  – Vår jobb er å ikke slippe inn flere enn det som er lov. Men de gir jo ikke opp disse unge, overstadig berusede 18- og 19-åringene, sier Samuelsen. Cirka klokken 23.15 stengte Underlig dørene. Da hadde 30–40 personer sluppet inn. Disse fikk bli værende i lokalet, ifølge Winter. – Det var rett og slett for mange bråkmakere og pøbler som ikke kunne oppføre seg, noe som tvang oss til å ta denne avgjørelsen, skriver markedssjef Bergmann i AS Walkendorff.  BT har snakket med flere ungdommer som var i Valkendorfsgaten lørdag kveld. En av dem var Thomas Konow (18).  – Helt fullstendig kaos, folk fikk ikke puste i køen, så mye press var det, forteller Konow.  Folk kastet også vinflasker og sloss, forteller 18-åringen.  – Det var slåsskamp uansett hvor jeg snudde meg, forteller Konow.  Selv måtte han hjelpe kompisen Ulrich Friele Faye (19) ut av køen. På grunn av at det var trangt og køen gikk tregt, bestemte Faye seg for å gå på et annet utested.  – Det var helt sykt. Jeg kom meg ikke ut, sier han.  Han beskriver at han sto mellom gjerdet som var satt opp for å holde kontroll på køen, og skobutikken på hjørnet.  Konow sier han så kompisens forsøk på å forlate køen og sier han så Faye «ligge halvveis nede på bakken og bli tråkket på».  – Jeg måtte bli båret ut av køen. Det var litt ekkelt, sier Faye.  Når Winter hører det Konow forteller, sier han at det var veldig dumt at det endte slik.  – Dette var et arrangement for å se om det var marked for flere utesteder for 18-åringer i Bergen. Det kan man si det var, sier Winter.  – Om det blir flere slike arrangementer, vet jeg ikke. Men vi har lært mye, og hva vi må gjøre litt annerledes, sier Winter. – Vi skal ha et møte med innehaver av stedet og de som arrangerte dette for å finne ut hva som gikk galt. Politiet ønsker å bli orientert om slike arrangementer i forkant, opplyste Sveen i politiet mandag.  Reshad Eiyad er daglig leder og styreleder i AS Walkendorff, som eier utestedet Underlig. BT har forsøkt flere ganger å komme i kontakt med Eiyad, uten hell.
Et arrangement kalt Tidi ble avholdt i Bergen for å tilby en fest for aldersgruppen 18-20, ettersom det eksisterende tilbudet er ansett som dårlig.  Arrangementet endte i slåssing, politiets inngripen og stengte dører for gjester.  Oppmøtet var betydelig større enn forventet, med flere hundre ungdommer i kø utenfor lokalet.  På grunn av uroligheter stengte lokalet dørene etter at cirka 30–40 personer hadde sluppet inn. Politiet ønsker i fremtiden å bli orientert om slike arrangementer på forhånd.